Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 3 Pv 764/13/1102	Bratislava II, 21.2.2014
EEČ : 2-9-56-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 05.09.2013 v čase o 12.40 hod v Bratislave na Gagarinovej ulici v predajni LIDL z predajnej plochy odcudzil energetický nápoj v hodnote 0,77,- EUR a bez zaplatenia tovaru prešiel cez pokladničnú zónu, kde bol zadržaný pracovníkom SBS, čím poškodenej spoločnosti XXXXX, so sídlom XXXXX, XXXXX, spôsobil škodu vo výške 0,77,- EUR, a obvinený spáchal skutok napriek tomu, že dňa 20.12.2012 bol policajtom OO PZ Ružinov - západ postihnutý blokovou pokutou nezaplatenou na  mieste, evid. č. bloku AB218319 za priestupok proti majetku podľa § 50 ods. 1 zákona č. 372/1990 Zb. o priestupkoch 

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Obvodného oddelenia PZ Ružinov - východ Odboru poriadkovej polície Okresného riaditeľstva PZ Bratislava II uznesením zo dňa 05.09.2013, ČVS : ORP- 2628/RV-B2-2013 podľa § 199 ods.1 Trestného poriadku začal trestné stíhanie a súčasne podľa § 206 ods.1 Trestného poriadku vzniesol obvinenie XXXXX, narodenému XXXXX, trvalo bytom XXXXX, XXXXX, pre úmyselný prečin krádeže podľa § 212 ods.2 písm. f) Trestného zákona na tom skutkovom základe, že dňa 05.09.2013 v čase o 12.40 hod v Bratislave na Gagarinovej ulici v predajni LIDL z predajnej plochy odcudzil energetický nápoj v hodnote 0,77,- EUR a bez zaplatenia tovaru prešiel cez pokladničnú zónu, kde bol zadržaný pracovníkom SBS, čím poškodenej spoločnosti XXXXX, so sídlom XXXXX, XXXXX, spôsobil škodu vo výške 0,77,- EUR, a obvinený spáchal skutok napriek tomu, že dňa 20.12.2012 bol policajtom OO PZ Ružinov - západ postihnutý blokovou pokutou nezaplatenou na  mieste, evid. č. bloku AB218319 za priestupok proti majetku podľa § 50 ods. 1 zákona č. 372/1990 Zb. o priestupkoch.

Spáchanie uvedeného skutku obvineným XXXXX je preukázané výpoveďou svedka XXXXX a zástupkyne poškodenej spoločnosti XXXXX, ako aj listinnými dôkazmi - blokom na pokutu nezaplatenú na mieste evid.č. AB218309 zo dňa 20.12.2012. 

Na základe príkazu sudcu pre prípravné konanie Okresného súdu Bratislava II zo dňa 13.09.2013, sp.zn. 0Tp 435/2013, na vyšetrenie duševného stavu obvineného poverený príslušník Obvodného oddelenia PZ Ružinov - východ uznesením zo dňa 05.11.2013 podľa      § 142 ods.1 Trestného poriadku pribral do trestného konania dvoch znalcov z odvetvia psychiatrie.

Zo znaleckého posudku vyhotoveného znalkyňami XXXXX a XXXXX zo dňa 18.11.2013 vyplýva, že obvinený XXXXX trpí závažným duševným ochorením - demenciou pri neurosifilise a v dôsledku uvedeného ochorenia boli v čase spáchania skutku jeho ovládacie a rozpoznávacie schopnosti plne vymiznuté. Znalkyne zároveň skonštatovali, že obvinený nie je schopný chápať zmysel a účel trestného konania a nie je schopný správne vypovedať.

Zo znaleckého posudku taktiež vyplýva, že obvinený XXXXX nie je pre spoločnosť z psychiatrického hľadiska nebezpečný. 

V dodatku znaleckého posudku zo dňa 17.12.2013 znalkyne navrhli obvinenému uložiť ochranné psychiatrické liečenie ambulantnou formou. 

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 ods.1 písm. e) Trestného poriadku  prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Vzhľadom na uvedené skutočnosti som rozhodla tak ako je uvedené v enunciáte tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa jeho doručenia na Okresnej prokuratúre Bratislava II. Sťažnosť má odkladný účinok.

JUDr. Katarína Sobolovská
prokurátorka